作者:辛棄疾
標題:六州歌頭
內容:晨來問疾，有鶴止庭隅。吾語汝。只三事，太愁予。病難扶。手種青松樹。礙梅塢。妨花逕，才數尺。如人立。卻須鋤。秋水堂前，曲沼明於鏡，可燭眉須。被山頭急雨，耕壟灌泥塗。誰使吾廬。映汙渠。嘆青山好，簷外竹，遮欲盡，有還無。刪竹去，吾乍可，食無魚。愛扶疏。又欲為山計，千百慮，累吾軀。凡病此。吾過矣。子奚如。口不能言臆對，雖扁鵲、藥石難除。有要言妙道，往問北山愚。庶有瘳乎。